Nakon protesta meštana 14 pirotskih sela kojima je izgradnja istočnog kraka Koridora 10 onemogućila pristup alternativnom putu koji ih vodi ka njihovim imanjima na levoj obali Nišave, iz Koridora Srbije najavljuju izgradnju petlje Sopot kojom će ljudi iz ovog mesta imati direktnu vezu do svojih njiva.

Tokom 2018. godine meštani Temske, Oreovice, Sopota, Cerove i još 10 sela protestovali su jer su izgradnjom auto-puta ka Bugarskoj bili prinuđeni da do svojih imanja dalaze preko Pirota čime bi prelazili i 12 km više.

Iz Koridora Srbije skoro 2 godine kasnije najavljuju izgradnju nove petlje, a novac je, kažu, obezbeđen iz zajma Evropske banke za obnovu i razvoj.

Uvažili smo zahtev meštana i lokalne samouprave. Izradili smo projektnu dokumentaciju, obezbedili sredstva i sproveli javnu nabavku - kažu u Koridorima.

Novom petljom meštani sela, ali i turisti koji gravitiraju ka Staroj planini, dobijaju direktnu vezu sa regionalnim putevima Pirot - Niš i Pirot - Zaječar i pre svega lakši pristup do svojih imanja.

Pored prednosti za lokalno stanovništvo (pristup imanjima sa leve strane Nišave), ostvaruje se najkraća i najbrža veza Bele Palanke i Pirota sa parkom prirode Stara planina, manastirom Temska, Knjaževcem, daje se podsticaj razvoju turizma i opštem napretku staroplaninskih sela i gravitirajućih delova Istočne Srbije - saopštavaju iz Koridora.

Izvođač radova biće firma Integral inženjering sa kojom je danas potpisan ugovor, vrednost radova je nešto veća od 2 miliona evra, a projekat predviđa izgradnju 2 trokrake raskrsnice.

Rok za završetak radova je godinu dana.